**Informatīvais ziņojums par**

**Eiropas Komisijas Veselības un patērētāju aģentūras projektu**

**„Iniciatīvas „Mācības drošākai pārtikai” ietvaros mācību organizēšana un ieviešana augu veselības kontrolē, augu aizsardzības līdzekļu novērtēšanā un  reģistrēšanā, to izplatīšanas un lietošanas kontrolē galvenokārt ES dalībvalstīm”**

**1. Ievads**

Zemkopības ministrija iesniedz izskatīšanai Ministru kabinetā informatīvo ziņojumu „Informatīvais ziņojums par Eiropas Komisijas Veselības un patērētāju aģentūras projekta „**Iniciatīvas „Mācības drošākai pārtikai” ietvaros mācību organizēšana un ieviešana augu veselības kontrolē, augu aizsardzības līdzekļu novērtēšanā un  reģistrēšanā, to izplatīšanas un lietošanas kontrolē galvenokārt ES dalībvalstīm**”, lai informētu Ministru kabinetu par:

1) Eiropas Komisijas Veselības un Patērētāju Aģentūras projekta „**Iniciatīvas „Mācības drošākai pārtikai” ietvaros mācību organizēšana un ieviešana augu veselības kontrolē, augu aizsardzības līdzekļu novērtēšanā un  reģistrēšanā, to izplatīšanas un lietošanas kontrolē galvenokārt ES dalībvalstīm**” mācību norisi Latvijā;

2) papildus nepieciešamo priekšfinansējumu mācību organizēšanai un norisei, kā arī pievienotās vērtības nodokļa maksājumiem.

Saskaņā ar Eiropas Komisijas Veselības un Patērētāju Aģentūras (angļu val. – *Executive Agency for Health and Consumers*) (turpmāk – Aģentūra) servisa līgumu Nr. 2011 96 12 starp Aģentūru un konsorciju, ko veido sabiedrība „*Agriconsulting Europe* SA” (Beļģija), sabiedrība „*Application Europeenne de Technologies et de Services”* (Francija), fonds “*Fondazione Minoprio”* (Itālija), institūts „*Research Institute of Agriculture of Skierniewice”* (Polija) un Valsts augu aizsardzības dienests (Latvija) (turpmāk – Konsorcijs), tiek noslēgts līgums par mācību organizēšanu un norisi augu veselības kontroļu jomā galvenokārt Eiropas Savienības valstīm, ievērojot Eiropas Komisijas iniciatīvu „Labāka apmācība drošākai pārtikai” (angļu val. „*Better Training for Safer Food”)* (turpmāk – projekts).

Šis ir līgums, uz kura pamata Valsts augu aizsardzības dienests piedalās Eiropas Savienības finansētā projekta īstenošanā. Līgumu Valsts augu aizsardzības dienests noslēgs tūlīt pēc tam, kad tiks saņemta Ministru kabineta atļauja uzņemties finanšu saistības projekta īstenošanai. Līgumu saskaņā ar Ministru kabineta 2004.gada 16.novembra noteikumu Nr.944 "Valsts augu aizsardzības dienesta nolikums" 8.punktu parakstīs Valsts augu aizsardzības dienesta direktore. Ar noslēgto līgumu Valsts augu aizsardzības dienests uzņemsies organizēt un koordinēt Latvijā plānotās mācības, kā arī veikt apmācību par augu veselību.

Projekta ilgums ir no 2012.gada oktobra līdz 2014.gada 31.oktobrim.

Projektu veido seši mācību kursi, no kuriem Latvijā plānoti.

|  |  |  |  |  |
| --- | --- | --- | --- | --- |
| Mācību pasākums | Datums | Norises vieta | Valoda | Pieteikšanās termiņš |
| 1. mācību kurss „ES iekšējais režīms augu karantīnā” |
| 1. sesija | 2013.gada 18–21. jūnijs | Latvija,Rīga | Angļu | 2013.gada 17.maijs |
| 2. mācību kurss „Kartupeļu karantīnas režīms” |
| 2. sesija | 2013.gada 15.–17. oktobris | Latvija,Rīga | Angļu | 2013.gada 14.septembris |

Latvijā plānotās mācības organizē un to norisi koordinē Valsts augu aizsardzības dienests.

**Mācību dalībnieki**

Organizatori: Valsts augu aizsardzības dienesta pārstāvji

Mācību koordinatori: Valsts augu aizsardzības dienesta pārstāvji

Lektori: ES dalībvalstu un Valsts augu aizsardzības dienesta pārstāvji

Dalībnieki: par augu veselības jomu atbildīgo iestāžu darbinieki no ES dalībvalstīm un no valstīm, kas nav ES dalībvalstis, – vidēji 30 cilvēku katrā mācību kursā.

Ievērojot minēto, Zemkopības ministrija informē par situāciju.

 1. Valsts augu aizsardzības dienestam abu mācību kursu organizēšanai jau 2013.gadā ir nepieciešami visi tam domātie finanšu līdzekļi. Savukārt projektā paredzēts, ka 2013.gadā Valsts augu aizsardzības dienests saņem tikai avansa maksājumu, bet tas nesedz izdevumus par abu mācību kursu norisi. Pārējās maksājuma daļas paredzēts pārskaitīt 2014.gadā.

2. Attiecīgais Eiropas Komisijas Veselības un patērētāju aģentūras projekts paredz atbrīvojumu no pievienotās vērtības nodokļa nomaksas, pamatojoties uz Eiropas Komisijas1977.gada 17.maija Direktīvu 77/388 EEK par to, kā saskaņojami dalībvalstu tiesību akti par apgrozījuma nodokļiem – Kopējā pievienotās vērtības nodokļa sistēma: vienota aprēķinu bāze (turpmāk – Direktīva). Saskaņā ar Direktīvas 15.panta 10.punktu, kas nosaka atbrīvojumu no pievienotās vērtības nodokļa nomaksas eksportam un līdzīgiem darījumiem, kā arī starptautiskajam transportam, ciktāl tas nav pretrunā ar citiem Kopienas noteikumiem, dalībvalstis no pievienotās vērtības nodokļa nomaksas atbrīvo preču piegādi un pakalpojumu sniegšanu. Šis atbrīvojums ir pakļauts noteikumiem, ko noteikušas dalībvalstis, līdz būs pieņemti Kopienas nodokļu likumi.

Valsts augu aizsardzības dienests lūdza Valsts ieņēmumu dienesta skaidrojumu par atbrīvojumu no pievienotās vērtības nodokļa nomaksas saistībā ar saņemtajiem pakalpojamiem projekta īstenošanā.

Taču pēc 2013.gada 1.februāra Valsts ieņēmumu dienesta vēstulē Nr. 8.11-14/9706 sniegtā skaidrojuma attiecīgās Direktīvas normas uz Valsts augu aizsardzības dienestu neattiecas.

Saskaņā ar Pievienotās vērtības nodokļa likuma 50.pantu noteikta nodokļa 0 procentu likmes piemērošana preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai. Piemērojamo kārtību nosaka Ministru kabineta 2012.gada 18.decembra noteikumi Nr.908 „Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm” (turpmāk – Ministru kabineta noteikumi Nr. 908).

Ievērojot minēto, uz Valsts augu aizsardzības dienestu neattiecas Direktīvā un Ministru kabineta noteikumos Nr.908 noteiktais atbrīvojums no pievienotās vērtības nodokļa. Tāpēc Valsts augu aizsardzības dienests, organizējot projektā paredzētās mācības, nav tiesīgs sniegtajiem pakalpojumiem piemērot atbrīvojumu no pievienotās vērtības nodokļa.

Lai Valsts augu aizsardzības dienests nodrošinātu Eiropas Komisijas Veselības un patērētāju aģentūras projektā paredzēto mācības kursu norisi Latvijā, nepieciešams līdzfinansējums no nacionālā budžeta pievienotās vērtības nodokļa nomaksai par Latvijā saņemtajiem pakalpojumiem.

3. Tā kā projekta īstenošana ir ilgtermiņa pasākums, programmai finansējumu nepieciešams piešķirt no 80.00.00. programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

**2. Vēsturiska informācija**

Aģentūra nodrošina ES dalībvalstīm centralizētas mācības augu veselības jomā atbilstoši apstiprinātajam mācību vajadzību plānam. Lai to nodrošinātu, tiek rīkots konkurss, kurā tiek izvēlēts mācību rīkotājs un organizētājs.

2012.gada pavasarī Valsts augu aizsardzības dienests no vadošas konsultantu grupas *Agriconsulting Europe* SA (Beļģija) saņēma uzaicinājumu piedalīties Aģentūras izsludinātā ES dalībvalstu konkursā par mācību organizēšanu augu veselības jomā. 2012.gadā *Agriconsulting Europe* SA (Beļģija) kā Konsorcija līderis iesniedza pieteikumu, kurā par potenciāliem dalībniekiem konkursa nosacījumu īstenošanā tika norādītas vairākas organizācijas, arī Valsts augu aizsardzības dienests. 2012.gada nogalē Aģentūra paziņoja konkursa rezultātus un Konsorcijs ieguva tiesības īstenot projektu par ES dalībvalstu centralizētām mācībām augu veselības jomā.

Aģentūra akceptēja šo piedāvājumu un noslēdza līgumu (servisa līgums Nr. 2011 96 12) ar Konsorcija līderi *Agriconsulting Europe SA* (Beļģija) par mācību organizēšanu un rīkošanu augu veselības jomā. Turpmākai projekta īstenošanai *Agriconsulting Europe* SA (Beļģija) parakstīs līgumu ar katru Konsorcija dalībnieku par dalību projekta pasākumu īstenošanā. Valsts augu aizsardzības dienests no *Agriconsulting Europe* SA (Beļģija) ir saņēmis parakstīšanai līgumu par dalību iepriekšminētā projekta īstenošanā, un līgums tiks parakstīts pēc tam, kad tiks saņemta Ministru kabineta atļauja uzņemties finanšu saistības projekta īstenošanai.

 **3. Izmaksas un finansiālie nosacījumi saskaņā ar projektu**

Saskaņā ar projektu viss divu mācību kursu rīkošanai nepieciešamais finansējums Valsts augu aizsardzības dienestam tiek pārskaitīts šādā kārtībā:

1. 35 % – pēc līguma noslēgšanas starp Valsts augu aizsardzības dienestu un Konsorcija līderi *Agriconsulting Europe SA* (Beļģija);
2. 30 % – starpposma maksājums pēc vidustermiņa pārskatu iesniegšanas. Šīs naudas daļas saņemšanas brīdis nav precīzi nosakāms. Tas var būt līdz 2013.gada beigām vai pat 2014.gada sākumā atkarībā no tā, cik ātri Aģentūra izvērtēs iesniegtos pārskatus un pārskaitīs vidustermiņa maksājumu;
3. 35 % – projekta beigās pēc visu pārskatu iesniegšanas (2014.gada beigas).

Projektā īstenojamie Valsts augu aizsardzības dienesta organizētie mācību kursi plānoti 2013.gadā (jūnijā un oktobrī).

Valsts augu aizsardzības dienestam abu mācību kursu īstenošanai paredzēts finansējums EUR 114 555 apmērā (neiekļaujot PVN).

 **4. Ieguvumi no projekta īstenošanas Latvijā**

Mācību kursi par Eiropas Savienības iekšējo režīmu karantīnā un konkrētu riska sugu karantīnas režīmu nepieciešami, lai izglītotu un apmācītu Eiropas Savienības dalībvalstu un citu iesaistīto valstu dalībniekus, lai nodrošinātu valstu un Eiropas Savienības fitosanitāro drošību, laikus konstatētu kaitīgo organismu parādīšanos un prognozētu to attīstību, veiktu efektīvus uzraudzības pasākumus, vienlaikus nodrošinot augu un augu produktu eksportu.

Svarīgi ir mācēt konstatēt augu kaitīgos organismus un kaitēkļus un zināt, kā to izdarīt laikus. Eiropas Savienībā, tostarp Latvijā, ir konstatēti kaitīgie organismi, kas var iznīcināt veselas augu vai augu produktu grupas, ja tie laikus netiek apkaroti. Piemēram, Rietumeiropā intensīvi tiek apkarota priežu koksnes nematode (*Bursaphelenchus xylophilus*), tāpēc Portugālē ir izcirsti jau vairāk nekā 1000 ha priežu mežu. Lielbritānijā vairākkārt konstatēti no Ķīnas ievesti kaitēkļi – citrusa ūsainis *(Anoplophora chinensis)* un Āzijas ūsainis (*Anoplophora glabripennis*); tā kā tie iznīcina lapu kokus, bija nepieciešams izcirst lielas inficēto lapu koku mežu platības. Latvijā 2007.gadā tika konstatēts kaitīgais organisms bakteriālā iedega(*Erwinia amylovora)* un tika izcirsta daļa komerciālo un privāto augļu koku dārzu. Šie tirdzniecības ceļā ievestie augu kaitīgie organismi un kaitēkļi ir agresīvi vietējai faunai, jo nav dabīgo aizsargātāju, tāpēc vienīgā iespējamā rīcība ir konstatēt tos pēc iespējas ātrāk un iznīcināt, pirms tie ir izplatījušies nekontrolējamā apjomā.

Valsts augu aizsardzības dienests, iegūstot tiesības īstenot Eiropas Savienības mēroga projektu, ir atzinīgi novērtēts starptautiski. Ja šis projekts tiks veiksmīgi īstenots, būs lielākas iespējas piedalīties turpmākos starptautiskos projektos.

Projektā Valsts augu aizsardzības dienestam paredzētie finanšu līdzekļi mācību kursu organizēšanai dos labumu Latvijas ekonomikā dažādās jomās – par viesnīcu izmantošanu, transporta pakalpojumiem, iespieddarbiem, tulkošanas pakalpojumiem, ēdināšanas pakalpojumiem un prezentācijas pasākumiem par Latviju.

Mācību kursu Latvijā ieradīsies aptuveni 70 citu valstu dalībnieki, kas Latvijā pavadīs vidēji 5 dienas.

 **5. Priekšlikumi turpmākai rīcībai**

Lai projektu varētu sekmīgi īstenot, nepieciešams:

1. valsts līdzfinansējums EUR 8632,47 apmērā pievienotās vērtības nodokļa nomaksai;
2. valsts priekšfinansējums EUR 77827 apmērā projekta pasākumiem, kuri jāorganizē 2013.gadā, bet kuru izmaksas Valsts augu aizsardzības dienestam tiks segtas 2014.gadā.

 **5. Projekta finansējums 2013.–2014.gadam (sk. pielikumā).**

Zemkopības ministra p.i. –

veselības ministre I.Circene

2013.03.14. 10:09

Kristīne Kjago,

67027098, Kristine.Kjago@vaad.gov.lv